b'\n_START_ARTICLE_\nSamozdravljenje\n_START_PARAGRAPH_\nSamozdravljenje je v o\xc5\xbejem pomenu besede uporaba zdravil brez recepta, ki ga izvajajo bolniki na lastno pobudo in lastno odgovornost, s pomo\xc4\x8djo ali brez pomo\xc4\x8di ali nasveta lekarni\xc5\xa1kega farmacevta ali drugega zdravstvenega delavca. V \xc5\xa1ir\xc5\xa1em pomenu besede pa vklju\xc4\x8duje dejavnosti posameznika, ki zase oziroma za svoje dru\xc5\xbeinske \xc4\x8dlane skrbi za ohranjanje zdravja in odpravo manj\xc5\xa1ih zdravstvenih te\xc5\xbeav. Za samozdravljenje so primerna tista zdravila, pri katerih zdravnikov nadzor ni potreben in se izdajajo brez recepta. Ljudje pa za samozdravljenje uporabljajo tudi druge izdelke, npr. doma narejene zdravilne pripravke, hrano in prehranska dopolnila._NEWLINE_Za samozdravljenje pacienti uporabljajo tudi zdravila na recept, in jih imajo shranjene doma oziroma si jih medsebojno podarjajo, posojajo, preprodajajo, itn. Samozdravljenju v \xc5\xa1ir\xc5\xa1em pomenu besede lahko pri\xc5\xa1tejemo tudi u\xc5\xbeivanje dovoljenih in nedovoljenih psihotropnih snovi za vsaj prehodno bla\xc5\xbeenje raznovrstnih psihi\xc4\x8dnih in socialnih te\xc5\xbeav.\n_START_SECTION_\nZgodovina\n_START_PARAGRAPH_\n\xc5\xbde iz zgodnjih \xc4\x8dasov \xc4\x8dlove\xc5\xa1tva je znano, da si je bolna ali po\xc5\xa1kodovana oseba najprej pomagala sama pri odpravi zdravstvene te\xc5\xbeave. Ljudje so med iskanjem hrane na\xc5\xa1li tudi rastline, minerale in \xc5\xbeivali, ki so bile hranljive, hkrati pa so tudi koristile po\xc4\x8dutju in zdravju. Delovanje posameznih snovi so poznali zlasti iz opazovanja u\xc4\x8dinkov. V srednjem veku so skrb za zdravje prevzeli ve\xc4\x8dinoma zdravniki, farmacevti pa so pogosto sodelovali z menihi pri gojenju zdravilnih rastlin in pripravi izdelkov. V 13. stoletju je pri\xc5\xa1lo do razlo\xc4\x8ditve med farmacijo in medicino, proti koncu 18. stoletja pa so nastali tudi prvi lekarni\xc5\xa1ki laboratoriji in zdravila. V 19. stoletju se je \xc5\xa1tevilo zdravil zaradi razmaha organske kemije mo\xc4\x8dno raz\xc5\xa1irilo. V zadnjih desetletjih pa je pri\xc5\xa1lo do velikih sprememb na podro\xc4\x8dju zdravstva in odnosu ljudi do lastnega zdravja. \xc4\x8cedalje bolj se spodbujajo zdrav na\xc4\x8din \xc5\xbeivljenja, skrb za lastno zdravje ter samozdravljenje. S tem pa dobiva tudi lekarna vse pomembnej\xc5\xa1o vlogo pri zagotavljanju izdelkov za samozdravljenje ter ustreznem svetovanju ob tem. Pri\xc5\xa1lo je do potrebe po opredelitvi procesa samozdravljenja in postavitev zahtev zanj.\n_START_SECTION_\nNevarnosti\n_START_PARAGRAPH_\nPri zdravljenju je ena od najve\xc4\x8djih nevarnosti ta, da so ljudje prepri\xc4\x8dani, da so zdravila in drugi pripravki za samozdravljenje povsem varni, brez ne\xc5\xbeelenih u\xc4\x8dinkov in nevarnih interakcij in uporabni brez zadr\xc5\xbekov. Bolniki le redko obve\xc5\xa1\xc4\x8dajo svojega zdravnika o samozdravljenju, hkrati pa je veliko izdelkov za samozdravljenje na voljo tudi zunaj lekarne, in ti dejstvi \xc5\xa1e pove\xc4\x8dujeta tveganje. Posledi\xc4\x8dno lahko pride do nepravilne uporabe zdravil in pripravkov za samozdravljenje, resnih ne\xc5\xbeelenih u\xc4\x8dinkov in nevarnih interakcij z drugimi zdravili. Samozdravljenje je primerno le za samoomejujo\xc4\x8da in nenevarna zdravstvena stanja. Dolo\xc4\x8dena zdravila za samozdravljenje (na primer s pomirjevali in nesteroidnimi analgetiki) lahko vodijo v zlorabe in odvisnost. Posebna previdnost je potrebna pri samozdravljenju otrok, nose\xc4\x8dnic in doje\xc4\x8dih mater, starostnikov ter bolnikov s kroni\xc4\x8dnimi boleznimi.'